ด่วน! ไทยพบผู้ป่วย “โควิด-19” เพิ่ม 4 ราย มาจากประเทศกลุ่มเสี่ยง “อิตาลี-อิหร่าน”
กระทรวงสาธารณสุข (สธ.) แถลงพบผู้ติดเชื้อโควิด-19 ในไทยเพิ่ม 4 ราย มาจาก "อิตาลี-อิหร่าน" ทำให้ยอดผู้ป่วยสะสม ณ วันที่ 5 มี.ค.63 อยู่ที่ 47 ราย
กระทรวงสาธารณสุข (สธ.) แถลงพบผู้ติดเชื้อโควิด-19 ในไทยเพิ่ม 4 ราย มาจาก "อิตาลี-อิหร่าน" ทำให้ยอดผู้ป่วยสะสม ณ วันที่ 5 มี.ค.63 อยู่ที่ 47 ราย
5 มี.ค. 2563

นพ.สุวรรณชัย วัฒนายิ่งเจริญชัย อธิบดีกรมควบคุมโรค กระทรวงสาธารณสุข (สธ.) แถลงข่าววันนี้ (5 มี.ค.63) ว่า พบผู้ติดเชื้อไวรัสโคโรนาสายพันธุ์ใหม่ (โควิด-19) เพิ่ม 4 ราย เป็นชาวอิตาลี ชาวจีน และชาวไทย 2 ราย ทั้งหมดเป็นผู้เดินทางมาจากประเทศอิตาลีและอิหร่าน มีรายละเอียดดังนี้
รายที่ 1 เป็นชายชาวอิตาลี อายุ 29 ปี อาชีพพนักงานบริษัท เดินทางมาจากประเทศอิตาลี เดินทางเข้าประเทศไทยวันที่ 1 มี.ค.63 เดินทางมารักษาด้วยตนเองที่โรงพยาบาลเอกชนแห่งหนึ่ง เมื่อวันที่ 2 มี.ค.63 ด้วยอาการ ไข้ ไอ ส่งรักษาต่อที่โรงพยาบาลชลบุรี
รายที่ 2 เป็นชายชาวไทย อายุ 42 ปี อาชีพพนักงานบริษัท มีประวัติเดินทางมาจากประเทศอิตาลี เดินทางเข้าประเทศไทยวันที่ 2 มี.ค.63 เดินทางมารักษาด้วยตนเองที่โรงพยาบาลเอกชนแห่งหนึ่ง ในจังหวัดชลบุรี เมื่อวันที่ 3 มี.ค.63 ด้วยอาการ ไข้ ไอ เจ็บคอ ทั้ง 2 รายนี้ไม่มีความเกี่ยวข้องกัน
รายที่ 3 ชายชาวจีนอายุ 22 ปี เป็นนักศึกษา เดินทางมาจากประเทศอิหร่านเพื่อต่อเครื่อง เมื่อวันที่ 1 มี.ค.63 โดยเจ้าหน้าที่ด่านควบคุมโรคติดต่อระหว่างประเทศที่สนามบินสุวรรณภูมิตรวจพบ ไข้ ไอ น้ำมูก ในระหว่างการต่อเครื่อง จึงส่งรักษาตัวที่สถาบันบำราศนราดูร
รายที่ 4 ชายชาวไทย อายุ 20 ปี เป็นนักศึกษา เดินทางกลับมาจากประเทศอิหร่าน เดินทางเข้าประเทศไทยวันที่ 27 ก.พ.63 เดินทางมารักษาด้วยตนเองที่โรงพยาบาลแห่งหนึ่ง ในจังหวัดนครศรีธรรมราช เมื่อวันที่ 2 มี.ค.63 ด้วยอาการไข้ มีน้ำมูก
ทั้งนี้ ทำให้สถานการณ์ในประเทศไทยล่าสุด มีผู้ป่วยสะสมอยู่ที่ 47 ราย รักษาหาย 31 ราย ยังอยู่ในโรงพยาบาล 15 ราย เสียชีวิต 1 ราย และผู้ป่วยที่มีอาการหนัก 1 ราย ยังรักษาตัวอยู่ที่รพ.บำราศนราดูร ล่าสุดตรวจไม่พบเชื้อแล้ว